**Εισαγωγή Ιλιάδας με ερωτήσεις και απαντήσεις**

**1. Πότε έγινε η σύνθεση των ομηρικών επών;**

Τα έπη τοποθετούνται χρονικά στο δεύτερο μισό του 8ου αιώνα π.Χ.

**2. Πώς χωρίζεται η Ιλιάδα και πώς παραπέμπουμε σε έναν στίχο της;**

Η Ιλιάδα χωρίζεται σε 24 ραψωδίες που δηλώνονται με ένα κεφαλαίο γράμμα (ενώ της Οδύσσειας με μικρό). Για να παραπέμψουμε σε έναν στίχο της Ιλιάδας, γράφουμε πρώτα το γράμμα, για να δηλώσουμε τη ραψωδία, και δίπλα τον αριθμό του στίχου.

**3. Πότε συντέθηκε η Ιλιάδα και σε ποια εποχή συνέβησαν τα γεγονότα στα οποία αναφέρεται;**

Η Ιλιάδα συντέθηκε τον 8ο αιώνα, αλλά  αναφέρεται στη μυκηναϊκή εποχή, στο τέλος της οποίας έγινε ο Τρωικός πόλεμος (12ος αιώνας π.Χ.).

**4.** **Ποιο είναι το θέμα της Ιλιάδας;**

Το θέμα της Ιλιάδας είναι ο θυμός του Αχιλλέα με τον Αγαμέμνονα, μετά τη σύγκρουσή τους. Στο πρωτότυπο κείμενο το θέμα δηλώνεται με την πρώτη λέξη που είναι η λέξη ***μῆνις***(= θυμός, οργή).

**5. Ποιο είναι το περιεχόμενο της Ιλιάδας;**

Το περιεχόμενό της Ιλιάδας είναι ο δεκαετής πόλεμος Τρωικός πόλεμος.

**6.** **Με ποιο τρόπο περιγράφει ο ποιητής τον δεκάχρονο πόλεμο;**

Ο ποιητής δεν περιγράφει τον δεκάχρονο πόλεμο από την αρχή, αλλά αποσπά από τα δέκα χρόνια μια μικρή χρονική περίοδο που καλύπτει 51 ημέρες, πριν από την άλωση της Τροίας. Το έπος τελειώνει με το θάνατο και τον ενταφιασμό του Έκτορα, του βασικού υπερασπιστή της Τροίας. Η συνέχεια (άλωση και καταστροφή της Τροίας, αιχμαλωσία των μελών της βασιλικής οικογένειας κτλ.) παρουσιάζεται σε άλλα έπη.

**7. Ποια ήταν *η βουλή του Δία*;**

Η βουλή του Δία (=απόφαση του Δία) ήταν να ικανοποιήσει τον Αχιλλέα βοηθώντας τους Τρώες στις μάχες, έπειτα από παράκληση της μητέρας του Θέτιδας, ώστε να αποκατασταθεί η τιμή του.

**8. Ποια ήταν η αξία της τιμής στην ομηρική κοινωνία, όπως αποτυπώνεται στην Ιλιάδα;**

Στην ομηρική κοινωνία, η τιμή είχε καθοριστική σημασία για την ταυτότητα και την κοινωνική θέση του ήρωα. Αποκτιόταν μέσα από ανδραγαθίες στη μάχη, πλούσια λάφυρα και την αναγνώριση από τους άλλους. Η προσβολή της τιμής θεωρούνταν *ύβρις*, όπως δείχνει και η σύγκρουση του Αχιλλέα με τον Αγαμέμνονα στην Ιλιάδα.

**9. Τι ήταν οι αριστείες;**

Ήταν τα σπουδαία κατορθώματα που πραγματοποιούσαν οι ήρωες στο πεδίο της μάχης.